text: Каубоят се впуска в граплинг двубой със специални правила | Boec.BG - онлайн медия за бойни спортове
  Начало Граплинг и BJJ Каубоят се впуска в граплинг двубой със специални правила
  Каубоят се впуска в граплинг двубой със специални правила
  Боецът на UFC Доналд "Каубоя" Серони ще се изправи срещу граплинг звездата Крейг Джоунс в двубой по правилата на "комбат джу джицу". Двамата ще премерят сили в рамките на този специфичен правилник на 19-и декември в главeн двубой на събитието "Combat Jiu-Jitsu Worlds 2021: The Featherweights".
  Супер-двубоят ще се проведе в Канкун, Мексико, а феновете на граплинга и ММА по света ще могат да наблюдават сблъсъка по платформата "UFC Fight Pass".
  Крейг Джоунс е сребърен медалист от последното издание на световното първенство на най-престижния граплинг турнир в света – ADCC. Той се състезава в категория до 88 килограма, което е с две дивизии над тази на "Каубоя", но правилата на "комбат джу джицу" може и да дават лек превес на Серони.
  Регламентът на схватката позволява удари с отворена длан на противник, който е с три опорни точки на земята. Ударите със затворена ръка и в изправен стоеж не са позволени.
  В последните си шест изяви в клетката Серони няма победа. За последно той премери сили с Алекс Мороно на 8-и май. Тогава американецът загуби с технически нокаут.